স্কুলে গ্রুপ সি ও ডি পদে নিয়োগ, তিন দিনে প্রায় ৫০ হাজার আবেদন জমা

কলকাতা: রাজ্যের স্কুলে গ্রুপ সি ও ডি কর্মী নিয়োগের পরীক্ষার (SSC) জন্য মাত্র তিন দিনেই প্রায় ৫০,০০০টি আবেদন জমা পড়েছে। স্কুল সার্ভিস কমিশন (এসএসসি-SSC) সূত্রে জানা গিয়েছে, ৩ নভেম্বর রাত ৮টা থেকে অনলাইনে আবেদনের প্রক্রিয়া শুরু হয়েছে, আর শুরু হতেই বিপুল সংখ্যক প্রার্থী আবেদন করেছেন।

কমিশন জানিয়েছে, আবেদন করার শেষ তারিখ ৩ ডিসেম্বর পর্যন্ত নির্ধারিত হয়েছে। ফলে আরও বহু প্রার্থী আবেদন করবেন বলে আশা করা হচ্ছে।

আরও পড়ুন: এসএসসি পরীক্ষায় নম্বর বিভাজন নিয়ে মামলা, তালিকা তৈরির পদ্ধতি জানতে চাইল আদালত

এসএসসি সূত্রে আরও জানা গিয়েছে, এই নিয়োগ প্রক্রিয়ার জন্য রাজ্যজুড়ে প্রার্থীদের উৎসাহ প্রবল। গত কয়েক বছরের বিতর্ক সত্ত্বেও এবারের নিয়োগে স্বচ্ছতা বজায় রাখতে বিশেষ নজর দেওয়া হচ্ছে। প্রাথমিকভাবে ধারণা, এই পদগুলিতে প্রতিযোগিতা অত্যন্ত তীব্র হতে চলেছে, কারণ গ্রুপ সি ও ডি উভয় বিভাগেই চাকরির সংখ্যা সীমিত, অথচ আবেদনকারীর সংখ্যা ক্রমশ বাড়ছে। কমিশন সূত্রে জানানো হয়েছে, আবেদন যাচাইয়ের কাজ শেষ হওয়ার পর পরীক্ষার তারিখ ও কেন্দ্রের বিস্তারিত তথ্য অফিসিয়াল ওয়েবসাইটে জানিয়ে দেওয়া হবে।